ยอดรูดปรื๊ด ต.ค. พุ่ง 5 พันล้านจากเดือนก่อน แต่สินเชื่อบุคคลลดลง
ธนาคารแห่งประเทศไทย(ธปท.) รายงานปริมาณการให้บริการบัตรเครดิตของสถาบันการเงินทั้งระบบล่าสุด เดือน ต.ค. พบว่า มียอดการใช้จ่ายผ่านบัตรรวมทั้งสิ้น 7.99 หมื่นล้านบาท เพิ่มขึ้น 5,045 ล้านบาท หรือ 6.73% จากเดือนก่อนหน้าที่มีการใช้จ่ายผ่านบัตรรวม 7.49 หมื่นล้านบาท แบ่งเป็นการใช้จ่ายในประเทศเพิ่มขึ้น 3,396 ล้านบาท หรือ 6% การใช้จ่ายในต่างประเทศเพิ่ม 425 ล้านบาท หรือ 13.4% และการเบิกเงินสดล่วงหน้าผ่านบัตรเครดิตเพิ่ม 1,223 ล้านบาท หรือ 8.04%
9 ธ.ค. 2552

ธนาคารแห่งประเทศไทย(ธปท.) รายงานปริมาณการให้บริการบัตรเครดิตของสถาบันการเงินทั้งระบบล่าสุด เดือน ต.ค. พบว่า มียอดการใช้จ่ายผ่านบัตรรวมทั้งสิ้น 7.99 หมื่นล้านบาท เพิ่มขึ้น 5,045 ล้านบาท หรือ 6.73% จากเดือนก่อนหน้าที่มีการใช้จ่ายผ่านบัตรรวม 7.49 หมื่นล้านบาท แบ่งเป็นการใช้จ่ายในประเทศเพิ่มขึ้น 3,396 ล้านบาท หรือ 6% การใช้จ่ายในต่างประเทศเพิ่ม 425 ล้านบาท หรือ 13.4% และการเบิกเงินสดล่วงหน้าผ่านบัตรเครดิตเพิ่ม 1,223 ล้านบาท หรือ 8.04%
ทั้งนี้ การเพิ่มขึ้นดังกล่าว เป็นการใช้จ่ายผ่านบัตรเครดิตที่ออกโดยธนาคารพาณิชย์ในประเทศเพิ่มขึ้น 4,020 ล้านบาท รองลงมาเป็นบัตรที่ออกโดยผู้ประกอบการที่มิใช่สถาบันการเงิน(นันแบงก์) 897 ล้านบาท และบัตรที่ออกโดยสาขาธนาคารพาณิชย์ต่างประเทศ 128 ล้านบาท
ขณะที่ จำนวนบัตรเครดิตทั้งระบบ ณ เดือน ต.ค. มีทั้งสิ้น 13.27 ล้านใบ เพิ่มขึ้นจากเดือนก่อนหน้า 5.08 หมื่นบัตร หรือเพิ่มขึ้น 0.38% ส่วนยอดสินเชื่อคงค้างทั้งระบบมีจำนวน 1.84 แสนล้านบาท เพิ่มขึ้น 1,273 ล้านบาท หรือ 0.7% จากเดือนก่อนหน้า
อย่างไรก็ตาม การใช้จ่ายผ่านบัตรเครดิตทั้งระบบในระยะ 10 เดือนแรก เพิ่มขึ้น 3,543 ล้านบาท หรือ 4.63% เมื่อเทียบกับระยะเดียวกันปีก่อน ซึ่งสะท้อนทิศทางการใช้จ่ายผ่านบัตรเครดิตที่ปรับดีขึ้นกว่าปีก่อนบ้างแล้ว
สอดคล้องกับ ความเห็นของฝ่ายเศรษฐกิจในประเทศ ธปท. ที่ระบุว่า การใช้จ่ายผ่านบัตรเครดิตที่เพิ่มขึ้น สะท้อนการฟื้นตัวของการใช้จ่ายในประเทศที่เริ่มปรับดีขึ้น ตามทิศทางการฟื้นตัวของเศรษฐกิจ และแสดงว่าความเชื่อมั่นของผู้บริโภคเริ่มฟื้นตัวเช่นกัน
ส่วนภาวะสินเชื่อบุคคลของสถาบันการเงินทั้งระบบ เดือนต.ค.ว่า มีจำนวนบัญชีเงินกู้รวมทั้งสิ้น 8.87 ล้านบัญชี ลดลง 3.49 หมื่นบัญชี หรือ ลดลง 0.39% จากเดือนก่อน ซึ่งในจำนวนนี้บัญชีของนันแบงก์ลดลงมากที่สุด 3.39 หมื่นบัญชี สาขาธนาคารต่างประเทศลดลง 3,377 บัญชี และบัญชีของธนาคารพาณิชย์ในประเทศลดลงน้อยที่สุด 1,831 บัญชี
ขณะที่ ยอดสินเชื่อบุคคลคงค้างล่าสุดมีจำนวน 2.16 แสนล้านบาท เพิ่มขึ้นจากเดือนก่อนเพียง 4 ล้านบาท ซึ่งสินเชื่อบุคคลคงค้างที่เพิ่มขึ้นทั้งหมดมาจาก สินเชื่อของธนาคารพาณิชย์ไทย ส่วนสาขาธนาคารต่างประเทศยอดสินเชื่อคงค้างลดลง 84 ล้านบาท และสินเชื่อคงค้างนันแบงก์ลดลง 406 ล้านบาท